Merkel: Rusia rrezikon dëme të mëdha nga kriza
Zonja Merkel tha në parlamentin gjerman se tërësia tokësore e Ukrainës është e padiskutueshme. Ajo tha se nuk mund të bëhen paralelizma mes Krimesë dhe Kosovës
Kancelarja gjermane Angela Merkel tha se Russia rrezikon dëme të mëdha politike dhe ekonomike nëse nuk ndryshon kurs në çështjen e Ukrainës. Ajo hodhi poshtë çdo paralelizëm mes Krimesë dhe Kosovës, duke i quajtur të turpshme krahasime të tilla. Dje, Presidenti amerikan Barak Obama tha se Shtetet e Bashkuara dhe aleatët e tyre mund të duhet t’i imponojnë Rusisë pasoja për ndërhyrjen e saj në Ukrainë. Në një fjalim të mbajtur në parlament, Kancelarja e Gjermanisë Angela Merkel tha se tërësia tokësore e Ukrainës nuk është një çështje e hapur për diskutim. Zonja Merkel u tha ligjvënësve se e vetmja mënyrë e daljes nga kriza është përmes diplomacisë dhe i siguroi ata se përdorimi i mjeteve ushtarake nuk është një alternativë. Por ajo tha se Bashkimi Evropian dhe vende të tjera perëndimore së shpejti do të ngrijnë llogaritë bankare dhe do të imponojnë kufizime udhëtimesh nëse Rusia refuzon të hyjë në bisedime që synojnë rezultate dhe nuk janë thjesht lojë për të fituar kohë. Nëse Moska nuk fillon të ulë tensionet, tha zonja Merkel, të 28 vendet e BE-së, Shtetet e Bashkuara dhe partnerë të tjerë do të marrin masa akoma më të ashpra që do ta goditin Rusinë ekonomikisht: tha zonja Merkel. Zonja Merkel i quajti të turpshme paralelizmat që bëhen mes Krimesë dhe Kosovës. Rajoni ukrainas i Krimesë nuk mund të krahasohet me rastin e Kosovës, tha ajo. Perëndimi dhe Rusia janë mbërthyer në një situatë të tensionuar lidhur me gadishullin e Krimesë në Ukrainën jugore. Edhe Presidenti Obama e paralajmëroi dje Rusinë të ndryshojë kurs se përndryshe do të ndeshet me sanksione. Duke folur dje në Shtëpinë e Bardhë në praninë e kryeministrit të përkohshëm të Ukrainës, Arseni Jatseniuk, Presidenti Obama tha se Shtetet e Bashkuara dhe aleatët e tyre mund të duhet t’i imponojnë Rusisë pasoja për ndërhyrjen e saj në Ukrainë. Shtetet e Bashkuara kanë njoftuar kufizime vizash dhe sanksione të tjera financiare. Kriza po thellohet, ndërkohë që janë njoftuar plane për një referendum të mbështetur nga Moska këtë të dielë për të vendosur statusin e gadishullit të Krimesë. Presidenti Obama tha se Shtetet e Bashkuara e kundërshtojnë këtë referendum, por ai shprehu shpresën se Rusia do të heqë dorë nga këto plane: Megjithatë, forcat ruse që janë dislokuar në Krime nuk kanë shfaqur shenja se kanë ndërmend të tërhiqen. Sekretari amerikan i Shtetit John Kerry po përgatitet të shkojë në Londër për një raund të ri bisedimesh me Ministrin e Jashtëm rus Sergei Lavrov. Zoti Kerry ka lënë të kuptohet se Shtetet e Bashkuara janë të gatshme të vendosin sanksione: Mbetet për t’u parë nëse fjalët e Sekretarit të Shtetit do të ndikojnë tek veprimet e Rusisë. Forcat ruse që janë dislokuar në Krime nuk kanë shfaqur shenja të planeve për tërheqje. Kurt Volker, ish-ambasador amerikan në NATO, foli dje në një diskutim të fondacionit Heritage në Uashington: Udhëheqësi i ri i Ukrainës largohet nga Uashingtoni me angazhimin për përkrahje amerikane për të mbështetur qeverinë e tij, përfshirë garanci për kredi në shumën një miliard dollarë që tani presin miratimin e Kongresit.